Gröhling, Branislav, minister školstva, vedy, výskumu a športu SR (2021-09-21):
Vážený pán predseda, vážené kolegyne, kolegovia, ministerstvo školstva, vedy, výskumu a športu predkladá návrh zákona, ktorým sa mení a dopĺňa zákon č. 138 o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Možno v skratke iba vyslovím, že jednotlivé opatrenia v rámci tohto zákona sú predpríprava, otvorené dvere na čerpanie finančných prostriedkov v rámci REACT-u alebo EŠIF-u, alebo Plánu obnovy, aby sme vedeli plniť jednotlivé míľniky, ktoré sme si stanovili na to, aby sme posúvali slovenské školstvo ďalej a vedeli finančné prostriedky, ktoré nie sú možné čerpať zo štátneho rozpočtu, čerpať z týchto finančných alokácií, ktoré sú. Možno také tie najzákladnejšie veci, ktoré ste si mohli pozrieť, sú vytvorenie školských podporných tímov, ktoré sú veľmi dôležité na to, aby sme posúvali jednotlivých žiakov a konečne vykryli tú situáciu, ktorá sa deje v rámci Slovenska, že potrebujeme podporný personál do škôl, aby sme vedeli ďalším spôsobom pomáhať mladým ľuďom. Je, v rámci tohto zákona sú spresnenie postupov pri preukazovaní splnenia predpokladov na výkon pracovnej činnosti, hlavne so zreteľom zjednodušovania jednotlivých procesov, odbúrania administratívy či zjednodušené preukazovanie bezúhonnosti pedagogických zamestnancov, odborných zamestnancov. O tom ešte môže byť diskusia aj v rámci jednotlivých návrhov, pretože už evidujem, že niektorí páni poslanci majú niektoré návrhy. Ja budem veľmi rád o tom diskutovať, aby sme to opäť zefektívnili celé, lepšie upravili. K tým možno najdôležitejším zmenám, ktoré sú obsahom tohto zákona, sú zmeny v profesnom rozvoji, v kariérovom raste pedagogických zamestnancov, odborných zamestnancov. Spoločný znak jednotlivých zmien, ktoré sa nachádzajú v tomto návrhu zákona, je otvorenosť systému profesijného rozvoja, pokračovanie v trende synergie v profesijnom rozvoji, akceptácia znalostí a skúseností aj v kariérovom raste, čo sa prioritne teda týka možností jednotlivého vzdelávania, požiadaviek na riaditeľov, prostredníctvom bola taká veľká mediálna téma, nie, riaditeľ nebude manažér. To, že je zadefinovaný vedúci pedagogický zamestnanec, neznamená, že nemusí mať pedagogické vzdelanie, lebo o tom sme veľa diskutovali a vysvetľovali médiám, že zle si možno vysvetlili niektoré veci, ktoré boli napísané. Z toho dôvodu ešte aj sa rozširuje okruh poskytovateľov vzdelávania v profesijnom rozvoji, menia sa podmienky na zabezpečovania kvality vzdelávania v profesijnom rozvoji v podmienkach vysokých škôl, prinášajú sa ďalšie zmeny v podmienkach na zaradenie do kariérových pozícií, zmeny podmienok na výkon činnosti vedúcich pedagogických zamestnancov, ktorých som spomínal, ako aj vedúceho odborného zamestnanca, ako aj úprava podmienok do vyššieho kariérového stupňa. Viete, že tento návrh zákona sa tvoril skoro rok, lebo sme absolvovali desiatky a desiatky stretnutí s jednotlivými profesnými organizáciami a odborovými zväzmi, aby sme sa dohodli na nejakom znení zákona, ktorý bude akceptovaný pre všetky strany, a ja verím, že v rámci nasledujúcich týždňov ešte budeme vedieť dopilovať tie drobnosti, ktoré nás všetkých ťažia. Ďakujem veľmi pekne.